Jana Kruger: 'Ons moet leer om na ons liggame te luister' | Netwerk24
Jana Kruger: 'Ons moet leer om na ons liggame te luister'
Jana Kruger as Antoinette Aucamp in Duiwelspoort.
Sy het net weer in die inperkingstyd geleer om na haar liggaam te luister.
"Ons moet skoon leef en ons lyf respekteer om aan die ander kant uit te kom," sê die aktrise Jana Kruger.
Sy speel die hoofrol in Netwerk24 se jongste blitsreeks, Duiwelspoort. Die eerste episode kan op Maandag 14 September op Netwerk24 gekyk word.
"Ek wil niks of niemand ondermyn nie, maar ek koop nie te veel by 'n vreesgedrewe agenda in nie," sê sy oor die onderwerp van die pandemie wat 'n mens deesdae in byna geen gesprek kan vryspring nie.
Vir Kruger, veral bekend om haar rolle in 7de laan, Egoli, Erfsondes en Treurgrond, het die formaat van 'n blitsreeks haar baie opgewonde gemaak.
"Ek het die formaat geniet, sowel as die feit dat ons dit in 'n kort tydperk (van drie weke) moes skiet. As ma van drie wat tussendeur homeschool, het hierdie reeks my soos 'n handskoen gepas. Dit was intens, maar ek verkies dit enige dag bo rondsit en wag op stel."
Kruger vertolk die hoofrol van die matriarg, Antoinette Aucamp, in Duiwelspoort.
Jana Kruger as Antoinette Aucamp.
"Status en haar ego keer haar om haarself vry te maak deur bloot die waarheid te vertel," meen Kruger.
Intekenare kan uitsien na 'n hele klomp kinkels in dié familiesage, voeg sy by.
"Ek het gedink die skrywer, Handrie Basson, het dit besonder doeltreffend reggekry om letterlik elke episode met 'n amazingcliffhanger te laat eindig. Ek wou ná die einde van elke episode wéét wat gaan volgende gebeur."
Nie net is Duiwelspoort heerlike kykstof nie, dit pas ook gemaklik by kykers se besige skedule in.
"In die warboel van die samelewing is hierdie reeks ideaal vir die kyker wat 'n vinnige WhatsApp-, Instagram- of Facebook-video sal kyk wanneer hy/sy browse en nie noodwendig 'n halfuur het om aan 'n sepie af te staan nie."
"We all need to go out of our minds at least once a day. By going out of our minds, we quickly come to our senses." -Alan Watts - #connection #everythingisconnected #present #presentmoment #outofmymind #being #feeling #sensing #knowing #perception #witness #witnessing #spiritualbeing #humanexperience #family #mom #motherhood #reparenting #unlearning #relearning #consciousparenting #knowthyself #kingdomwithin #innerstand ?#iam #consciousness
A post shared by Jana Kruger (@janastrydom) on Aug 20, 2020 at 5:29am PDT
Duiwelspoort is 'n familiedrama waarin 'n gesin se geheime blootgelê word. Ontmoet vir Antoinette Aucamp (Jana Kruger) van die plaas DeWaalspoort. Mans wil haar hê. Vroue wil soos sy wees. Selfs haar eie kinders, Alexia (Lea Vivier) en De Waal (Pascual Wakefield), word soms deur die glans van Antoinette se boere-adel verblind.
Jana Kruger saam met regisseur van Duiwelspoort, Nina Swart.
Antoinette is 'n weduwee wie se man 25 jaar gelede dood is. Sy is nooit weer getroud nie, en is die enigste kind en dus erfgenaam van die De Waal-plaas. Antoinette is deur die huiswerker, Maggie (June van Merch), grootgemaak, die klein adellike van die huis. 'n Verwronge verwysingsraamwerk van status, mag en posisie is die gereedskap waarmee sy die lewe aanpak. Hierdie statusgedrewe vrou sal alles moontlik doen om te keer dat haar geheime op die lappe kom. Sy is 'n ma van twee, maar daar is geen konneksie of diepte in haar verhouding met haar kinders nie.